朱師關畫梅溪春曉圖
作者：張鎡
朝代：宋

paragraphs: 梅溪之水何清哉，萬頃玉碧天邊來。
兩山拱挹各異狀，上有磅礴巨石散落生莓苔。
松蘿籠蒙共糾結，带映萬蕊紛瑶瑰。
香繁粉豔露凝濕，下視凡卉真輿臺。
露裾褊褼彼仙子，褰裳矯首遥相俟。
心清悟物思相羊，指點八極供翱翔。
胎仙舞空爲前導，紫芝煜煜更芬芳。
時當初霽放曉色，赫日滉漾咸池光。
羅浮幽夢奚煩數，西湖漫賦橫斜句。
相逢弭棹定情親，翠杓瑶罌恣傾舉。
東鴉西兔從飛馳，維北有斗南有箕。
化工精妙得師旨，寫入縑素不使捐毫釐。
何當著身此溪上，溪清梅白森相向。
吾與二子成三人，共看桑田乾海浪。